Αυστηρότεροι περιορισμοί στην αιμοδοσία επιβάλλονται στις ΗΠΑ. - 2001-07-03
--Μειώνονται στην Αμερική οι θάνατοι από καρκίνο και καρδιά. --Μεταλλαγμένο γονίδιο προστατεύει απ’ την ελονοσία. --Στο υπερβολικό κυνή
Ειδική συμβουλευτική επιτροπή της Ομοσπονδιακής Υπηρεσίας Τροφίμων και φαρμάκων των ΗΠΑ προτείνει την επιβολή αυστηρότερων περιορισμών αναφορικά με το ποιος μπορεί να δώσει αίμα. Συγκεκριμένα η επιτροπή λεει ότι άτομα που έχουν ζήσει στην Ευρώπη για τουλάχιστον 5 από τα τελευταία 20 χρόνια δεν θα πρέπει να τους επιτρέπεται να δωρίσουν αίμα έτσι ώστε να προστατευτούν τα αποθέματα αίματος στις ΗΠΑ από την σπογγώδη εγκεφαλοπάθεια, την ασθένεια των τρελών αγελάδων. Επίσης σύμφωνα με την πρόταση δεν θα μπορούν να δώσουν αίμα στις ΗΠΑ άτομα που έμειναν στην Βρετανία επί τουλάχιστον 3 μήνες από το 1980 μέχρι το 1996. Αξιωματούχοι της Υπηρεσίας Τροφίμων και φαρμάκων δηλώνουν ότι αν τελικά η πρόταση εγκριθεί θα αρχίσει να ισχύει σε ένα περίπου χρόνο. Βέβαια αυτοί οι περιορισμοί θα μειώσουν τον αριθμό δωρητών αίματος στις ΗΠΑ κατά 5%. Οι υποστηρικτές της πρότασης δηλώνουν ότι θα προστατέψει τα αποθέματα αίματος στις ΗΠΑ από μολυσμένο αίμα, μιας και δεν έχει υπάρξει κανένα κρούσμα της ασθένειας των τρελών αγελάδων στην Αμερική. Όμως όσοι αντιτίθενται με την πρόταση τονίζουν ότι θα γίνει η αιτία να περιοριστούν ακόμη περισσότερο τα ήδη περιορισμένα αποθέματα αίματος της χώρας. Άλλοι πάλι εκφράζουν ανησυχία ότι η πρόταση αυτή θα κάνει πιθανούς υγιείς δωρητές να αλλάξουν γνώμη και να μην δώσουν αίμα. Μειώνονται στην Αμερική οι θάνατοι από καρκίνο και καρδιά. Συνεχίζουν να μειώνονται στις ΗΠΑ τα ποσοστά θνησιμότητας για τους καρδιοπαθείς και τους καρκινοπαθείς. Αυτή είναι η διαπίστωση του Αμερικανικού Κέντρου Ελέγχου και Πρόληψης των Ασθενειών, το οποίο τονίζει παράλληλα πως στις δύο αυτές ασθένειες οφείλεται το 50 και πλέον % των θανάτων στις ΗΠΑ. Επίσης μειώθηκαν οι θάνατοι από AIDS. Το Κέντρο όμως τονίζει ότι αυξήθηκαν τα ποσοστά θανάτων από ορισμένες άλλες ασθένειες, όπως ο διαβήτης, και οι νόσοι του αναπνευστικού συστήματος. Από τη πλευρά του ο υπουργός υγείας και κοινωνικών υπηρεσιών Τόμμυ Τόμσον, δηλώνει ότι ορισμένες απ’ τα πορίσματα της μελέτης του Κέντρου Ελέγχου και Πρόληψης των Ασθενειών είναι ενθαρρυντικά ενώ άλλα δεν είναι, και επισημαίνει ότι έχουν αυξηθεί ποσοστά θανάτου από ασθένειες που θα μπορούσαν να είχαν προληφθεί. Μεταλλαγμένο γονίδιο προστατεύει απ’ την ελονοσία. Νέες έρευνες καταλήγουν στο συμπέρασμα ότι γονιδιακή μετάλλαξη που έγινε πριν χιλιάδες χρόνια προστατεύει ορισμένους ανθρώπους από την ελονοσία. Διεθνής ομάδα ερευνητών δηλώνει ότι λαοί της Αφρικής πριν 12 και πλέον χιλιάδες χρόνια θωρακίστηκαν απ’ αυτή την γονιδιακή μετάλλαξη και στη συνέχεια μετέδωσαν το μεταλλαγμένο αυτό γονίδιο σε ορισμένους λαούς της Ασίας και της Μεσογείου. Οι επιστήμονες λένε ότι η μετάλλαξη του γονιδίου έγινε για να προστατέψει τους πρώτους ανθρώπους από το παράσιτο που μεταφέρουν τα κουνούπια και το οποίο προκαλεί την ελονοσία. Το συγκεκριμένο μεταλλαγμένο γονίδιο παρεμποδίζει την αναπαραγωγή του παρασίτου. Οι ερευνητές λένε ότι η ανακάλυψη αυτή ενδέχεται να οδηγήσει σε αποτελεσματικότερες θεραπείες και εμβόλια κατά της ελονοσίας, απ’ την οποία προσβάλλονται κάθε χρόνο 500 εκατομμύρια άνθρωποι και απ’ την οποία πεθαίνουν πάνω από 2 εκατομμύρια. Στο υπερβολικό κυνήγι οφείλεται η εξαφάνιση των προϊστορικών ζώων, δηλώνουν οι παλαιοντολόγοι. Δύο νέες μελέτες καταλήγουν στο συμπέρασμα ότι τα Μαμούθ και άλλα μεγάλα ζώα της παλαιολιθικής εποχής που ζούσαν στη Βόρειο Αμερική και την Αυστραλία, εξαφανίστηκαν λόγω του υπερβολικού κυνηγιού από τους προϊστορικούς ανθρώπους εδώ και χιλιάδες χρόνια. Οι ερευνητές που μελέτησαν τους απολιθωμένους σκελετούς μαμούθ που βρέθηκαν στην Αυστραλία, δηλώνουν ότι τα ζώα αυτά εξαφανίστηκαν μέσα σε μερικές χιλιάδες χρόνια από τότε που οι άνθρωποι πάτησαν στην ήπειρο της Ωκεανίας. Εξάλλου, άλλη μελέτη που χρησιμοποίησε μαθηματικό μοντέλο καθόρισε ότι με την άφιξη του ανθρώπου στην Βόρεια και Νότια Αμερική ξεκίνησε και η διαδικασία εξαφάνισης των μαμούθ και των άλλων γιγάντιων ζώων της ηπείρου με αποτέλεσμα να εξαφανιστεί το 75% των ζώων. Μέχρι σήμερα οι επιστήμονες διαφωνούσαν αναφορικά με το ποιος ήταν υπεύθυνος για την μαζική εξαφάνιση των μαμούθ: το κυνήγι των ανθρώπων ή οι κλιματολογικές αλλαγές ; Βέβαια οι παλαιοντολόγοι τονίζουν ότι ορισμένες κλιματολογικές συνθήκες, όπως περιφερειακές ξηρασίες έπαιξαν και αυτός κάποιο ρόλο στην εξαφάνιση των γιγάντιων ζώων της παλαιολιθικής περιόδου.